32006D0874
L 337/45
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА СЪВЕТА
от 28 ноември 2006 година
за присъединяване на Общността към Правило № 107 на Икономическата комисия за Европа на Организацията на обединените нации относно уеднаквяването на разпоредбите за одобрение на превозните средства категория М2 или М3 по отношение на общата им конструкция
(текст от значение за ЕИП)
(2006/874/EО)
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за създаване на Европейската общност,
като взе предвид Решение 97/836/EО на Съвета от 27 ноември 1997 г. с оглед на присъединяването на Европейската общност към Споразумението на Икономическата комисия за Европа на Организацията на обединените нации за приемане на единни технически предписания за колесните превозни средства, оборудване и части, които могат да се монтират и/или да се използват на колесните превозни средства, и условията за взаимно признаване на одобренията, получени въз основа на тези предписания (Ревизирано споразумение от 1958 г.) (1), и по-специално член 3, параграф 3 и член 4, параграф 2, второ тире от него,
като взе предвид предложението на Комисията,
като взе предвид съгласието на Европейския парламент,
като има предвид, че:
(1)
Стандартизираните изисквания на Правило № 107 на Икономическата комисия за Европа на Организацията на обединените нации относно приемането на единни разпоредби за одобрение на превозните средства категория М2 или М3 по отношение на общата им конструкция имат за цел да се премахнат техническите бариери пред търговията с моторни превозни средства между договарящите се страни и да гарантират високо ниво на безопасност и защита при управлението на автомобилите.
(2)
Следователно Общността смята, че Регламент № 107 трябва да стане част от системата на Общността за одобрение на типовете моторни превозни средства,
РЕШИ:
Член 1
1. Комисията следва да прилага Правило № 107 на Икономическата комисия за Европа на Организацията на обединените нации относно приемането на единни разпоредби за одобрение на превозните средства категория М2 или М3 по отношение на общата им конструкция.
2. Текстът на регламента е приложен към настоящото решение.
Член 2
Правило № 107 на Икономическата комисия за Европа на Обединените нации относно приемането на единни разпоредби за одобрение на превозните средства категория М2 или М3 по отношение на общата им конструкция става част от системата на Общността за одобрение на типовете моторни превозни средства.
Член 3
Комисията следва да уведоми Генералния секретар на Организацията на обединените нации за настоящото решение.
Съставено в Брюксел на 28 ноември 2006 година.